PTA-kerkwerker in huis vasgebind, vermoorHendrik Retief. Foto: Verskaf. Hendrik Retief (53), ŉ jarelange werker van die Hatfield Christian Church in Pretoria, is Maandag dood aangetref in sy huis. ŉ Kollega het Retief se liggaam omstreeks 18:20 in sy huis in Van Riebeeckstraat, Pretoria-Noord opgespoor nadat die persoon bekommerd geraak het omdat hy nie die dag vir werk opgedaag het nie. Retief het sowat 20 jaar lank by die kerk se posafdeling gewerk. Lt.kol. Khensani Magoai, provinsiale polisiewoordvoerder, het gesê sy hande en voete was vasgebind en hy is vermoedelik tydens ŉ huisbraak vermoor. Die oorsaak van sy dood is nog nie bekend gemaak nie. Retief se suster, Rina Hickley, het Dinsdag aan Maroela Media gesê haar broer woon al nagenoeg 15 jaar in die huis, wat hy aanvanklik saam met sy ma gedeel het. Hul ma is drie jaar gelede oorlede en hy woon sedertdien alleen en het nie ŉ vrou of kinders nie. “Hy was ŉ baie stil en teruggetrokke mens,” het Hickley gesê. “Hy was rustig, vreedsaam en ŉ groot Christen wat niemand ooit sou leed aandoen nie.” Sy het gesê hulle was nog nie in die huis toegelaat nie, omdat die polisie steeds besig is om die toneel vir leidrade te fynkam. “Ons weet glad nie hoeveel verdagtes betrokke was, of wat uit die huis vermis word nie. Ons vermoed hy is dalk doodgeskiet, aangesien die bure geweerskote gehoor het.” Daar word vermoed dat Retief Maandag in die vroeë oggendure vermoor is. Die Pretoria-Noord-polisie ondersoek ŉ saak van moord en huisroof. Hy laat sy twee susters, Hickley wat ook in Pretoria woon, en Marisa de Kock van Kaapstad, agter.